**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.09.2018, ora 08.00 – 19.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.09.2018, ora 7.00**

**RÂURI**

**Debitele au fost relativ staţionare,** exceptând râurile din bazinele hidrografice: Vișeu, Iza, Siret (exceptând Trotușul), cursurile superioare și mijlocii ale Someșului și Mureșului și cursul mijlociu al Prutului, unde au fost în scădere.

Pe cursurile inferioare ale Someșului și Mureșului și pe cursul superior al Prutului debitele au fost în creștere prin propagare.

Debitele se situează la valori cuprinse între 30-100% din mediile multianuale lunare, mai mari pe râurile din bazinele hidrografice: Someșul Mic, Moraviţa, Vedea, Prahova, Moldova, pe cursurile superioare ale Sucevei, Bistriţei și Trotuşului, pe cursurile mijlocii şi inferioare ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Bârlad și Jijia.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staţionare,** exceptând râurile din bazinele hidrografice: Vișeu, Iza, Tur, Someș, Siret (exceptând Trotușul), cursul superior și mijlociu al Mureșului și cursul mijlociu al Prutului, unde vor fi în scădere. Pe cursul inferior al Mureşului debitele vor fi în creştere prin propagare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 18-19.09.2018 **a fost în scădere, având valoarea de 2500 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** staţionar **(2500 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 18.09.2018, ora 08.00 –19.09.2018, ora 06.00**

**În ţară,** vremea a fost frumoasă si caldă in toate regiunile. Cerul a fost variabil in sud-vest si la munte si mai mult in restul teritoriului, iar vantul a suflat slab si moderat. Temperaturile maxime s-au incadrat intre 22 de grade la Campulung, Sulina, Mangalia si Constanta-Dig si 30 de grade la Calafat si Bechet, iar la ora 06.00 se inregistrau valori termice cuprinse intre 3 grade la Miercurea Ciuc si 21 de grade la Moldova Nouă. Izolat, dimineata si noaptea, in depresiuni a fost ceată.

**Observații:** *Începând de ieri de la ora 06.00 a fost in vigoare 1 atentionare cod galben pentru fenomene meteorologice periculoase imediate, emisă de SRPV Sibiu*.

**La Bucureşti,** vremea a fost frumoasă și a devenit caldă. Cerul a fost mai mult senin, iar vântul a suflat slab până la moderat. Temperatura maximă a fost de 26 de grade la Afumați, 27 de grade la Băneasa și 28 de grade la Filaret, iar la ora 06.00 se înregistrau 10 grade la Băneasa, 11 grade la Afumați și 12 grade la Filaret*.*

**3. Prognoza meteorologică în intervalul 19.09.2018, ora 08.00 –20.09.2018, ora 08.00**

**În ţară,** vremea se va menține frumoasă și caldă pentru această dată, chiar deosebit de caldă în vestul, nordul și centrul țării. Cerul va fi variabil, mai mult senin noaptea și dimineața, iar vântul va sufla slab până la moderat, cu ușoare intensificări în sudul Banatului. Temperaturile maxime vor fi cuprinse între 22 și 30 de grade, iar cele minime, în general, între 6 și 16 grade. Dimineața și noaptea în zonele joase din centrul și sud-estul teritoriului, pe suprafețe mici, va fi ceață.

**La Bucureşti,** vremea se va menține frumoasă și caldă. Cerul va fi mai mult senin, iar vântul va sufla slab până la moderat. Temperatura maximă va fi în jur de 27 de grade, iar cea minimă de 11...13 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Mureş** informează despre **producerea unei poluări a Râului Mures, în Municipiul Târgu Mureş, jud. Mureş, din cauze necunoscute, la data de 18.09.2018, ora 16.40, prin colorarea în maroniu a apei râului Mureş, local în zona Aeroclub Sportiv**. Personal specializat de la SGA Mureş s-a deplasat pe teren pentru verificare. Se va reveni.

**ABA Olt** revine cu informaţii referitoare la producerea unei poluări accidentale a apei pârâului Timişul Sec, la data de 15.09.2018, la ora 13.40, în municipiul Braşov, strada Timişul Sec, zona Energo, la cca 500 m aval DJ 103 A Brașov – Tărlungeni, judeţul Brașov, manifestată printr-o culoare roşiatică a apei. Reprezentanţii S.G.A. Braşov s-au deplasat în teren pentru investigaţii.

S-a identificat faptul că apa pârâului Timiș a prezentat o culoare roșie, ulterior verde, ca urmare a deversării de ape uzate prin conducta de evacuare ape pluviale, provenite de pe platforma industrială Carfil și partea de nord a platformei Comat.

Reprezentanţi SGA Brasov au prelevat probe de apă din conducta de evacuare ape pluviale și din pârâul Timiș- amonte și aval de conducta de evacuare ape pluviale.

|  |  |  |  |  |  |  |
| --- | --- | --- | --- | --- | --- | --- |
| **Indicator de calitate** | **Unitate de măsură** | **Proba nr.1**  Pârâu Timiș- amonte conductă evacuare | **Proba nr.2**  Pârâu Timiș - aval conductă evacuare | **Proba nr.3**    Pârâu Timiș - aval conductă evacuare | **Proba nr.4**    Conductă evacuare | **Limite conform**  **Ord. 161/2006**  **pentru clasa a I-a**  **de calitate** |
| *ora recoltării* |  | 14:00 | 13:50 | 14:30 | 14:50 |  |
| Culoare apă | *-* | incoloră | **roșie** | **verde** | **verde** | incoloră |
| pH | unit. pH | 6,70 | 6,90 | 6,90 | **-** | **6,5-8,5** |
| Materii în suspensie | mg/l | 10,0 | 11,0 | 8,0 | **11,0** | **nenormat** |
| Fier total | mg/l | < limită detecţie | 0,0036 | - | **-** | **0,3** |
| CCO-Cr | mg/l O2 | 1,95 | 2,92 | 8,78 | 1904 | **10** |

Tabel: calitatea apelor râului Timiş şi a apei uzate de la platforma industrială Carfil şi Comat

În urma efectuării buletinelor de analiză fizico-chimică pentru probele de apă prelevate și compararea rezultatelor obținute cu Ordin MMGA nr. 161/2006, pentru aprobarea Normativului privind clasificarea calităţii apelor de suprafaţă în vederea stabilirii stării ecologice a corpurilor de apă, se constată starea ecologică foarte bună pe râul Timiş.

Apa pârâului Timiș, analizată în secțiunea aval conductă evacuare, nu prezintă modificări ale stării ecologice, din punct de vedere al regimului de acidifiere (pH) și al regimului de oxigen (CCOCr), iar indicatorul materii totale in suspensie nu este normat.

În prezent, angajații SGA Brașov (Inspecția Teritorială a Apelor) şi ai Gărzii de Mediu Brașov, continuă identificarea agentului economic care a deversat ape uzate neepurate în colectorul pluvial, cu descărcare în pârâul Timiș.

**ABA Jiu Craiova, GNM CJ Dolj şi APM Dolj** revin cu informaţii referitoare la incidentul din 12.08.2018, ora 10.00, prin care un tren transport marfă a deraiat pe linia C.F., magistrala Bucureşti - Craiova, în zona podului C.F. din localitatea Carcea, jud.Dolj, pe sensul de deplasare spre Craiova – vagoane din care se scurgea biodiesel:

- G.F.R. S.A a continuat în intervalul 10.09.2018- 17.09.2018, sporadic, acţiunea de neutralizare a biodieselului acumulat în lac şi zona din aval de baraj, cu spumă neutralizantă.

- În eventualitatea producerii unei creşteri de debit şi/sau antrenarea unei noi cantităţi de biodiesel deversat în aval de barajul Preajba, echipa G.F.R. S.A. are în continuare responsabilitatea, conform procesului verbal nr.GS16/988/28.08.2018, să intervină şi să anunţe cu celeritate evenimentul la dispeceratul A.B.A. Jiu.

A.B.A. Jiu va continua monitorizarea zonei, revenind săptămânal cu informarea privind acţiunile întreprinse pe sectorul cuprins între amonte pod C.F. Carcea şi Preajba.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 17.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**APM Giurgiu şi GNM CJ Giurgiu revin cu** informaţii referitoare la măsurile suplimentare de remediere a poluării accidentale a solului de la data de 12.09.2018, ora 15.10, cu un amestec de 100 litri apă sărată și 10 litri țiței pe o suprafață de cca. 80 mp teren proprietate privată, cauzată de coroziunea conductei de transport de la Parc 10 Bălăria – Depozit 4 Anghelești, la cca. 3000 m de Depozit 4 Anghelești, judeţul Giurgiu, aparținând OMV Petrom SA:

**-**Se vor preleva probe de sol și se vor efectua analize de laborator pentru stabilirea valorii indicatorilor specifici poluării cu produse petroliere (TPH, cloruri);

**-** Se va stabili adâncimea până la care urmează să se remedieze solul;

- Se va decoperta stratul de sol afectat și se va transporta solul în vederea bioremedierii;

- Se vor executa lucrări de remediere a suprafeței afectate;

- Se va completa cu sol vegetal în vederea readucerii suprafeței afectate la cotele anterioare producerii incidentului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.09.2018 - 18.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Notă:** ABA Siret informează că la data de 18.09.2018, la Barajul Bucecea, de pe râul Siret, jud. Botoşani, s-a produs un incident ca urmare a lucrărilor de vopsire a echipamentelor hidromecanice, prin căderea unui batardou în deschiderea descărcătorului de ape mari, care s-a desprins din macara. Nu a fost afectat personalul şi nici alte echipamente hidromecanice de la baraj. Se vor repune în funcţiune echipamentele după o evaluare a situaţiei.

**DIRECȚIA DE COMUNICARE ȘI RESURSE UMANE**